Forslag til RÅDETS FORORDNING om ændring af Rådets forordning (EF) nr. 92/2002 om indførelse af en endelig antidumpingtold på importen af urinstof med oprindelse i Belarus, Bulgarien, Kroatien, Estland, Libyen, Litauen, Rumænien og Ukraine

(forelagt af Kommissionen)

BEGRUNDELSE

Rådet indførte ved forordning (EF) nr. 92/2002 af 17. januar 2002 en endelig antidumpingtold på importen af urinstof med oprindelse i Litauen og syv andre lande, med undtagelse af Bulgarien, som afgav tilsagn.

Efter flere møder mellem Joint Stock Company Achema i Litauen og Kommissionens tjenestegrene blev der inden offentliggørelsen af de endelige undersøgelsesresultater modtaget et tilsagn, som kunne godtages.

Da det administrativt var umuligt at indføje godtagelsen af tilsagnet i forordningen om den endelige told, foreslås det, at foranstaltningerne ændres ved en ændring af Rådets forordning (EF) nr. 92/2002.

Medlemsstaterne er blevet hørt. Tretten gik ind for Kommissionens forslag, og to var imod.

Det foreslås derfor, at Kommissionen vedtager vedlagte udkast til afgørelse om godtagelse af tilsagnet og forslaget til Rådets forordning om ændring af Rådets forordning (EF) nr. 92/2002 og hurtigst muligt offentliggør dem i De Europæiske Fællesskabers Tidende.

Forslag til RÅDETS FORORDNING om ændring af Rådets forordning (EF) nr. 92/2002 om indførelse af en endelig antidumpingtold på importen af urinstof med oprindelse i Belarus, Bulgarien, Kroatien, Estland, Libyen, Litauen, Rumænien og Ukraine

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 384/1996 [1] af 22. december 1995 om beskyttelse mod dumpingimport fra lande, der ikke er medlemmer af Det Europæiske Fællesskab, særlig artikel 8 og 9,

[1] EFT L 56 af 6.3.1996, s. 1., senest ændret ved Rådets forordning (EF) nr. 2238/2000 (EFT L 257 af 11.10.2000, s. 2.)

under henvisning til forslag forelagt af Kommissionen efter høring af Det Rådgivende Udvalg [2], og

[2] EFT C [...] af [...], s. [...]

ud fra følgende betragtninger:

A. PROCEDURE

1. Rådet indførte ved forordning (EF) nr. 92/2002 [3] en endelig antidumpingtold på importen af urinstof med oprindelse i Belarus, Bulgarien, Kroatien, Estland, Libyen, Litauen, Rumænien og Ukraine og fritog en bulgarsk eksporterende producent for nævnte told, da Kommissionen havde godtaget et tilsagn fra det pågældende selskab.

[3] EFT L 17 af 19.1.2002, s.1

2. Joint Stock Company Achema afgav i forbindelse med antidumpingproceduren vedrørende importen af urinstof med oprindelse i bl.a. Litauen et tilsagn, som kunne godtages, inden offentliggørelsen af de endelige undersøgelsesresultater, men på et stadium, hvor det administrativt var umuligt at indføje godtagelsen af tilsagnet i forordningen om endelig told.

3. Kommissionen godtog ved afgørelse XXXX tilsagnet fra Joint Stock Company Achema. Begrundelsen for godtagelsen er angivet i afgørelsen. Rådet erkender, at de ændringer, der er foretaget i tilsagnet, afhjælper de skadelige virkninger af dumpingen og begrænser risikoen for omgåelse i form af krydskompensation med andre varer.

4. På baggrund af godtagelsen af tilsagnet er det nødvendigt at ændre Rådets forordning (EF) nr. 92/2002 i overensstemmelse dermed -

UDSTEDT FØLGENDE FORORDNING:

Artikel 1

I artikel 1, stk. 2, i forordning (EF) nr. 92/2002 affattes rubrikken vedrørende Litauen således:

>TABELPOSITION>

Artikel 2

I Rådets forordning (EF) nr. 92/2002 affattes rubrikken i artikel 2, stk. 1, således:

>TABELPOSITION>

Artikel 3

Denne forordning træder i kraft dagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Rådets vegne

Formand